google/wiki40b huggingface dataset:
AKBAYAN

AKBAYAN, Filipinų piliečių veiksmo partija, (AKBAYAN, Aksyon Sambayanan) – Filipinų kairioji demokratinio socializmo partija.

Istorija

Įkurta 1998 m. sausio mėn. Steigiamajame suvažiavime, po ketverių metų diskusijų Filipinų visuomenėje apie šalies ateitį nuvertus Ferdinando Markoso režimą. Dar 1994 m. pirmosios partinės organizacijos susikūrė Mindanao, Visajuje ir Luzone, jungdamos darbininkus ir valstiečius, gėjus ir lesbietes, mokytojus ir bedarbius.
Jau per pirmuosius rinkimus 1998 m. gegužės mėn. gavo vietų ir savivaldybėse, ir Atstovų rūmuose.

Struktūra

Turi partines organizacijas daugelyje savivaldybių. Skyriuje turi būti mažiausiai 12 narių. Mažiausiai 6 skyriai sudaro sekciją, kuri veikia savivaldybės ar miesto teritorijoje. 3 sekcijos sudaro diviziją, veikiančią didžiųjų miestų ar provincijos lygmenyje. Mažiausiai 3 divizijos sudaro regiono asamblėją.
Suvažiavimas šaukiamas kas trejus metus, nustato partijos politiką ir renka pirmininką bei Valdybą. Nacionalinę politinę tarybą sudaro Mindanao, Visajaus ir Luzono salų grupėse išrinkti delegatai. Nacionalinį komitetą sudaro 8 profiliniai politiniai komitetai. Kiekviename partijos sąraše ir partijos struktūrose trečdalis vietų rezervuojama moterims.

Ideologija

Didžiausią dėmesį skiria savivaldybių rinkimams ir vietos savivaldos politikai. Valstybę laiko savivaldybių sąjunga, nes savivaldybėse geriau spręsti gyventojų gerovės klausimus. Siekia demokratinių rinkimų visose valdymo grandyse, taip pat ir pakankamos valdžios kontrolės, kad neplistų korupcija.
Socialistų Internacionalo konsultacinė narė nuo 2003 m. spalio 27 d.
Pirmininkas nuo 2000 m. Valdenas Belo (2003 m. gavo alternatyvią Nobelio premiją).
Pagrindinė aritmetikos teorema

Skaidinio egzistavimas

Mes norime parodyti, kad bet kokį natūralųjį skaičių, didesnį už 1 galime išskaidyti pirminių skaičių sandauga.
Panaudojame matematinę indukciją. Tarkime, kad prielaida teisinga visiems skaičiams tarp 1 ir n. Jei n yra pirminis tai daugiau nieko įrodinėti nebereikia. Jei ne, tai visada yra a ir b,  tokie, kad n = ab ir 
1 < a ≤ b < n.
Tuomet,

a = p₁p₂...pⱼ
ir

b = q₁q₂...qₖ yra pirminių skaičių sandaugos. Iš to seka, kad

n = ab = p₁p₂...pⱼq₁q₂...qₖ irgi yra pirminių skaičių sandauga.
Naujieji Bokšiai

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų tauta – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Jan Železný

Karjera

Železny iškovojo auksą 1992 m., 1996 m. ir 2000 m. olimpinėse žaidynėse bei sidabrą 1988 m. žaidynėse. Pasaulio lengvosios atletikos čempionatuose sportininkas iškovojo pirmą vietą 1993 m., 1995 m. ir 2001 m. bei liko trečias 1987 m. ir 1999 m. Europos lengvosios atletikos čempionatuose Železny iškovojo du bronzos medalius – 1994 m. ir 2006 m. 1996 m. ir 2000 m. Železny pripažintas Europos metų lengvaatlečiu. Karjerą baigė 2006 m.
1995 m. Železny ietį numetė 98 m 48 cm ir pasiekė iki šiol nepagerintą pasaulio rekordą.
Tasmanijos aborigenai

Tasmanijos aborigenai, Tasmanai (Australijos aborigenų kalba lutrawita or trouwunna) − Tasmanijos salos aborigenai, išnykę, kai saloje apsigyveno europiečiai.
XIX a. pradžioje Tasmanijos aborigenų buvo apie kelis tūkstančius. Tačiau jau 1876 m. mirė paskutinė jų − Truganini (Truganini). Tasmanijos aborigenai kalbėjo tasmanų kalbomis.
Pagal ūkinį ir kultūrinį lygį XIX a. tai buvo viena labiausiai atsilikusių pasaulio etninių grupių.
Išliko labai mažai duomenų apie jų kilmę, visuomeninę santvarką, tikėjimus, gyvenseną. Žinoma, kad vasarą jie klajojo grupėmis po keliasdešimt žmonių, žiemą apsistodavo Tasmanijos salos viduryje. Savo būstus statė iš žievės ir šakų. Taip pat vertėsi medžiokle ir rankiojimu.
FK Dinamo Moskva

Istorija

1887 metais anglas Klementas Čarnokas viename Maskvos fabrike įkūrė „Morozovci Orechovo-Zuevo“ klubą. 1906 metais klubas pervadintas į „OKS“, 1910-1914 metais šis klubas laimėjo visus Maskvos lygos čempionatus. Po 1917 metų revoliucijos klubas pateko ČK įtakon, 1923 metais buvo pervadintas į „Dinamo“. 1936 m. komanda pirmą kartą laimėjo Tarybų Sajungos čempionatą, 1937 m. laimėjo TSRS taurę ir čempionatą, XX a. 5-6 dešimtmečiais laimėjo 6 čempionatus, tačiau po to laimėjo tik 1963 ir 1976 m. 1972 metais komanda pateko į UEFA Taurių laimėtojų taurės finalą.

Žymūs žaidėjai

1949-1971 metais komandoje žaidė garsiausias Rusijos vartininkas Levas Jašinas.
National Geographic Lietuva (žurnalas)

National Geographic Lietuva – mėnesinis žurnalas lietuvių kalba, leidžiamas National Geographic Society. Žurnalas pradėtas leisti 2009 rugsėjo mėn. Lietuviškame National Geographic leidime didžiąją dalį turinio sudaro anglų kalba leidžiamo originalo straipsniai. Žurnalo vyriausiasis redaktorius Frederikas Jansonas. Neseniai Lietuvoje pradėtas leisti ir National Geography Kids žurnalas vaikams.
Talačyno rajonas

Geografija

Rajono plotas – 1500 km². Vitebsko srityje ribojasi su Čašnikų, Siano ir Oršos rajonais, Mogiliavo srityje su Šklovo rajonu, Minsko srityje su Krupsko rajonu.
Dipolinė antena

Dipolinė antena – radijo signalams priimti skirta antena, sudaryta iš dviejų vienoje linijoje įtvirtintų metalinių strypų. Tarp strypų yra nedidelis tarpas, taip pat šioje vietoje strypai jungiasi su fideriu, perduodančiu aukšto dažnio virpesius. Tokios antenos konstrukcija labai paprasta, o parametrai lengvai apskaičiuojami. Šios antenos radijo bangų priėmimui gali būti naudojamos vienos. Taip pat gali būti naudojamos kaip aktyvusis sudėtinės antenos elementas, kaip, pavyzdžiui, banginio kanalo antenos atveju.
Dipolinė antena buvo išrasta vokiečių fiziko Heinricho Herco apie 1886 m.
Pasaulio moterų žolės riedulio taurė

Pasaulio moterų žolės riedulio taurė – geriausių pasaulio moterų žolės riedulio nacionalinių komandų čempionatas, kurį organizuoja Tarptautinė riedulio federacija. Turnyro nugalėtojos yra paskelbiamos pasaulio čempionėmis. Vyksta kas ketverius metus. Nyderlandai yra daugiausiai kartų pasaulio taurę laimėjusi komanda.
Sedos herbas

Aprašas

Herbo mėlyname lauke septynios auksinės juostelės, o mėlynoje skydo galvoje - sparnuota auksinė Merkurijaus kepurė.

Istorija

2004 m. liepos 16 d. herbą Lietuvos Respublikos Prezidentas patvirtino dekretu Nr. 6. Herbo etalono autorius - dailininkas Saulius Bajorinas.
The M+M's Tour

Apie turą

Spears pasirodymų datos „House of Blues“ klubuose buvo jau seniai buvo žinomos, todėl bilietai buvo akimirksniu išparduoti. Taip pat prie klubų spekuliantai pardavinėjo bilietus po 500 JAV dolerių, kai jų tikroji vertė buvo 35 dol. M+M pavadinimas, pagal kai kuriuos gandus, reiškia Mama (nes Britney kaip tik tapo mama) + Ms (dėl Britney išsiskyrimo su Kevin Federline po dvejus metus trukusios santuokos).
Paskutinį koncertą iki šio turo Spears surengė 2004 m. Dubline, Airijoje per „The Onyx Hotel Tour“ turą. Neoficialiais duomenimis teigiama, jog turas buvo sumažintas iki šešeto koncertų, nes vos tik prieš turo pradžią, Britney ganėtinai ilgą laiką praleido reabilitacijos klinikoje.
Zinaida Tresnickaja

Biografija

1980 m. baigė Vilniaus universitetą, filologė.
1987-1990 m. Sniečkaus gyvenvietės deputatų tarybos sekretorė, Ignalinos atominės elektrinės, archyvo vedėja.
Nuo 2011 m. Visagino savivaldybės tarybos narė. 
Sutuoktinis Anatolij, vaikai Ala, Igor.
Joseph Campbell

Biografija

Gimė Niujorko priemiestyje, airių katalikų šeimoje. Nuo vaikystės domėjosi indėnų mitologija. 1921 m. baigė Kenterburio mokyklą Konektikute, vėliau Dartmuto koledže studijavo biologiją ir matematiką, bet vėliau persigalvojo ir įstojo į Kolumbijos universitetą, kur 1925 m. tapo anglų literatūros bakalauru, o 1927 m. – viduramžių literatūros magistru. Kempebelas aktyviai praktikavo lengvąją atletiką.
1924 m. keliaudamas po Europą, susipažino su Džidu Krišnamurčiu, kuris jį sudomino indų filosofija ir hinduizmu. 1927 m. Kempbelas išvyko studijuoti į Europą – Paryžiaus ir Miuncheno universitetuose studijavo senąją prancūzų, provanso ir sanskrito kalbas, išmoko prancūzų ir vokiečių kalbas (taip pat mokėjo lotyniškai ir japoniškai). Būdamas Europoje, jis susidomėjo Tomo Mano, Džeimso Džoiso, Polio Kli, Pablo Pikaso darbais, susipažino su Jungo ir Froido teorijomis.
Grįžęs į JAV Kempbelas negavo galimybės studijuoti sanskrito ir šiuolaikinio meno, todėl paliko universitetą, išsikraustė į Vudstoką ir tęsė studijas asmeniškai. Vėliau Kalifornijoje susipažino su biologu Edu Riketsu, drauge su juo dalyvavo ekspedicijose. Intensyviai domėjosi psichoanalize.
1934 m. tapo Sarah Lawrence koledžo profesoriumi. Prieš karą susipažino su žymiu indologu Hainrichu Cimeriu. Po šio mirties, baigė redaguoti jo darbus. 1955–1956 m. Kempbelas keliavo po Indiją, Japoniją. 1962 m. jis pradėjo savo magnus opum „The Masks of God“, kuriame siekė atskleisti visų pasaulio mitų bendrą pasakojamąją giją. Vėliau tapo Meno, religijos ir šiuolaikinės kultūros draugijos pirmininku. 1972 m. pasitraukė iš darbo koledže, tačiau iki pat savo mirties aktyviai dalyvavo visuomeniniame gyvenime, užsiėmė švietėjiška veikla.
Mirė 1987 m. Honolulu (dėl stemplės vėžio).
Jamiolki Švietlikai

Istorija

Nuo XIII–XIV a. iki 1569 m. Liublino unijos priklausė Lietuvos Didžiajai kunigaikštystei. 1827 m. kaime buvo 8 namai ir 46 gyventojai. 1921 m. kaime buvo 6 namai ir 28 gyventojai, iš kurių 14 vyrų ir 14 moterų, 22 lenkai ir 6 žydai.
Pamarėnai

Pamarėnai, pomeranai (lenk. pomorzanie; vok. Pomoranen; rus. поморяне, помераны) – vakarų slavų gentys, gyvenusios iki XVI–XVII a. Baltijos pakrantėje ties Oderio žiotimis. 900 m. pamarėnų ribos vakaruose buvo ties Oderiu, rytuose – ties Vysla, pietuose – ties Notece. Pavadinimas susijęs su istorinio regiono Pomeranija pavadinimu.
Pamarėnų gentys susiformavo VI a., kai slavų gentys apsigyveno žemėse, iki tol apgyvendintose tokių germanų kaip gotai, rugijai ir kt.
X a. lenkų kunigaikštis Mieškas I prijungė pamarėnų žemes prie lenkų valstybės. XI a. pamarėnai sukilo ir išsilaisvino nuo lenkų. XII a. nekrikščionis pamarėnus spaudė besiplečiantys krikščionys kaimynai danai, lenkai ir Saksonijos hercogystė (Šventoji Romos imperija).
Tuo metu jų žemės prasiplėtė į vakarus, nes kunigaikštis Vartislavas užkariavo dalį liutičių žemių į vakarus nuo Oderio. 1121 m. pamarėnus nugalėjo lenkų kunigaikštis Boleslovas III Kreivaburnis, pamarėnų kunigaikštis Vartislavas tapo Boleslavo Kreivaburnio vasalu. Vienas iš reikalavimų buvo pasikrikštyti, tad pamarėnai priėmė krikščionybę.
1164 m. Vartislavo įpėdiniai (Grifonų dinastija) pralaimėjo Vercheno mūšį ir tapo Saksonijos hercogo Henriko Liūto vasalais. Vėliau pamarėnų žemės buvo padalintos. 1181 m. vakarinės pamarėnų žemės tapo Pomeranijos hercogyste, pavaldžia Šventosios Romos imperijai. Samboridų valdomos rytinės pamarėnų žemės buvo Lenkijos įtakos zonoje, o nuo 1309 m, – Teutonų ordino.
Maždaug nuo 1180 m. pamarėnų žemėse ėmė stiprėti vokiečių įtaka, į jas ėmė atsikelti vis daugiau vokiečių. Dėl niokojančių karų su danais pamarėnų žemės buvo ištuštėjusios, tad pamarėnų feodalai priimdavo vokiečius atsikėlėlius. Prasidėjo pamarėnų germanizacija ir polonizacija.
Alfonsas Jakupčionis

Alfonsas Jakupčionis (g. 1919 m. kovo 19 d. Saginaw, MI, JAV) – vargonininkas ir chorvedys.

Biografija

Pas P. Dulkę mokėsi fortepijono, pas P. Saką vargonų Brooklyne, NY, nuo 1926 m. studijas tęsė Pius X School of Liturgical Music Niujorke. Baigęs studijas, pradėjo vargonininkauti ir vadovauti chorui Šv. Mykolo lietuvių parapijoje Bayonne, NJ. Kartu buvo ir raštinės sekretorius. 1941–1945 m. tarnaudamas amerikiečių kariuomenėje, grojo orkestre, o grįžęs vėl vargonininkavo toje pačioje parapijoje. Chorą paruošė 1964 m. Pasaulinės parodos Niujorke Lietuvių dienai, dainų šventėms ir kitiems tautiniams renginiams.
Nuo 1940 m. ALRK Vargonininkų sąjungos narys, taip pat ir New Yorko-New Jersio provincijos narys.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Eskilstuna City FK

Istorija

1907 m. įkurtas klubas. Sėkmingiausi metai buvo 1924 ir 1925 m., kai tapo pirmenybių medalininkais.
Pastrauoju metu buvo iškritę į mėgėjišką lygmenį.
Lietuvos pakancleris

Lietuvos pakancleris (lenk. Podkanclerz litewski) – vienas aukščiausių Lietuvos Didžiosios kunigaikštystės ir Abiejų Tautų Respublikos centrinės valdžios pareigūnų, Lietuvos didžiojo kanclerio pavaduotojas.
Pareigybė oficialiai įsteigta 1566 m., tačiau ir iki tol tokia pareigybė yra buvusi - 1466 m. Švitrigailos pakancleriu buvo Borisas Glinskis. Po 1569 m. Liublino unijos įėjo į Senato sudėtį, iki unijos buvo Ponų tarybos narys.

Įgaliojimai

Lietuvos pakancleris buvo Mažojo Lietuvos Didžiosios kunigaikštystės antspaudo saugotojas, juo tvirtindavo didžiojo kunigaikščio įsakymus, pareigūnų paskyrimo raštus, teismo sprendimus. Jis tvarkė ir kunigaikštystės vidaus reikalų kanceliariją.
Persela Lamongan

Istorija

Klubo ištakos siekia 1967 m. Šalies čempionais tapo 2001 m.
Islandijos politinė sistema

Islandijos valdymo forma - parlamentinė demokratija. Islandija - pasaulio valstybė, kurioje ši sistema vyrauja seniausiai. Vyriausybės vadovas yra ministras pirmininkas. Vykdomoji valdžia yra vyriausybė. Įstatymų leidžiamoji valdžia yra sutelkta ir parlamente ir vyriausybėje. Teisminė sistema yra nepriklausoma nuo vykdomojo ir įstatymų leidžiamojo organo.

Teisminė valdžia

Islandijoje teisminę valdžią sudaro aukščiausiasis teismas (isl. Hæstiréttur), kurio teisėjai skiriami prezidento visam gyvenimui, ir rajonų teismai. Teisminė sistema yra nepriklausoma nuo vykdomojo ir įstatymų leidžiamojo organo.
Merkinės vaivadija

Istorija

Vaivadija buvo įkurta 1793 m. lapkričio 23 d. Gardino seimo nutarimu iš Trakų vaivadijos pietinių žemių ir nedidelės dalies Vilniaus vaivadijos vakarinių žemių. Lenkijos Karalystės Seime vaivadija turėjo savo atstovus: vaivadą ir kaštelioną bei šešis atstovus renkamus ketveriems metams (po du iš visų trijų apskričių). Po III Abiejų Tautų Respublikos padalijimo į vakarus nuo Nemuno buvusios teritorijos atiteko Prūsijos karalystės, Naujosios Rytų Prūsijos Balstogės departamentui, o rytinės žemės Rusijos imperijos Slanimo gubernijai ir Vilniaus gubernijai.
Finansų analitikų asociacija

Finansų analitikų asociacija (FAA) – 1999 m. įkurta ne pelno organizacija, neformaliai veikianti nuo 1997 m., kurios dauguma narių dirba finansų bei investicijų valdymo ir tyrimo srityje. Šiuo metu asociacija vienija virš 100 narių.
FAA siekia prisidėti prie finansų ir investicijų rinkų plėtros bei skatinti šioje srityje dirbančių specialistų profesionalumą, nuolatinį profesinį ir asmeninį tobulėjimą, etišką ir kokybišką profesinę veiklą. Pagrindinis veiklos akcentas - reguliarių diskusijų organizavimas, dalyvaujant kviestiniams pranešėjams. Finansų ir investicijų rinkų profesionalai, besidomintys FAA veikla taip pat yra kviečiami dalyvauti FAA rengiamose diskusijose.
FAA taip pat siekia tapti aktyvia Lietuvos ekonominio ir finansinio gyvenimo dalyve, reikšdama savo požiūrį diskusijose aktualiais klausimais, teikdama pasiūlymus valstybinėms institucijoms dėl įstatymų ir kitų projektų.

Priklausomybė kitoms organizacijoms

2006 m. FAA priimta į Europos Finansų Analitikų Asociacijų Federaciją (EFFAS). Taip pat FAA yra ACIIA (angl. The Association of Certified International Investment Analysts), kuri vienija Pasaulio nacionalines ir regionines investicijų profesionalų asociacijas, dalimi. Vienas iš pagrindinių ACIIA organizacijos tikslų – tarptautinės CIIA (angl. Certified International Investment Analyst) kvalifikacijos, kuriai Lietuvoje atstovauja FAA, suteikimas.
Memoejo nacionalinis parkas

Vieta

Parkas užima 185,28 km² ir apima Thasongjango (Tha Song Yang) apylinkes, Mianmaro pasienyje, 150 km į šiaurės vakarus nuo Tako.

Flora ir fauna

Memoejo nacionaliniame parke gyvena: Indijos muntjakas, šernas, palminis musangas, Malajinė civeta ir kt., sutinkama daug paukščių: mėlyngerklis ūsys (Megalaima asiatica), (Pomatorhinus ferruginosus), hemixos (Hemixos flavala), mėlynasis bitininkas (Nyctyornis athertoni), (Harpactes erythrocephalus), Azijiniai strazdai ir kt.
Trijų žvaigždžių ordinas

Ženklų formos aprašas

Ordino ženklas yra auksinis aštuonių galų Maltos kryžius, padengtas baltu emaliu su mažais auksiniais rutuliukais galuose ir ir spindulių pluoštais tarp skersinių, Kryžiaus centre mėlyno emalio medalionas su auksiniu apvadu. Medalione pavaizduotos trys auksinės penkiakampės žvaigždės, išdėstytos trikampiu. Auksinis kantas papuoštas geometriniu ornamentu (trikampiais).
Ženklo reversas neturi centrinio medaliono, centre užrašas keturiose eilutėse: „LATVIJAS REPUBLIKA 1918 G. 18 NOVEMBRIS“ ('Latvijos respublika 1918 m. lapkričio 18'); apvade užrašas „PER ASPERA AD ASTRA“ (lotyniškai, 'per kančias į žvaigždes'). Apačioje penkiakampė žvaigždutė.
Ordino žvaigždė sidabrinė dešimtkampė, kurios penki spinduliai (kas antras) stambesni. Centre mėlyno emalio medalionas su trimis auksinėmis penkiakampėmis žvaigždėmis, išdėstytomis trikampiu. Medalionas su dvigubu auksiniu apvadu, kurio vidinėje dalyje užrašas „PAR TĒVIJU“ ('Už Tėvynę'), o išorinėje – ąžuolo lapų vainikas.
Shooros dukra

Istorija

Įkurta 2014 m. Vilniuje.
Shooros dukra, post psichodelinio New Trust roko grupė iš Vilniaus. 2015 m. Sėkmingai startavę kūriniais „Beverdant morkas“ ir „Lemaun“ Gatvės muzikos dienoje, tų pačių metų vasarą buvo pakviesti įrašyti savo kūrinius profesionalioje studijoje Klaipėdoje (garso operatorius G. Litinskas).
Ankstyvieji grupės įrašai paslaptingai dingo, šiuo metu juos aktyviai medžioja pasaulyje žinomi kolekcionieriai audiofilai.
Atsisakę viešų pasirodymų, grupė atšaukė visus pasirodymus ir užsidarę garaže Antakalnyje pradėjo aktyviai kurti savitą muziką. Nenumatytas gatvės klausytojų aktyvumas, bei garažo erdvėse nebetelpanti techninė bazė, privertė repeticijas perkelti į Gedimino prospekte įrengtą profesionalią studiją.
Pirmieji Shooros dukra pasirodymai Gatvės Muzikos dienose, mokyklose, salėse ir stadionuose sulaukė audringos klausytojų reakcijos. Neišlaikęs šlovės naštos grupę palieka gitaristas. Likę atsinaujinusios grupės nariai nesureikšmindami netekties, savo išskirtinį skambesį nušlifuoja iki tobulumo. Sukuria keletą naujų kūrinių ir sėkmingai tęsia savo pasirodymus neabejingiems klausytojams.
2017 m. rugpjūčio mėn. Shooros dukra sėkmingai pasirodė hipių kultūros festivalyje
2018 m. grupė Shooros dukra pasirodo muzikos festivalyje Be2gether.
2018 m. muzikos klubo „Tamsta“ rengiamo naujų grupių konkurso „Garažas“ pusfinalio nugalėtojai
2018 m. muzikos klubo „Tamsta“ rengiamo naujų grupių konkurso „Garažas“ finalo dalyviai
Nuo 2018 m. aktyviai bendradarbiauja su naujojo lietuviško kino kūrėjais, rašo muziką kinofimams

Kūryba

Kuria post psichodelinio roko kompozicijas, muziką naująjam lietuviškam kinui, audiokompozicijas kompiuterinėms platformoms. Kūriniuose vyrauja šiuolaikinės naujosios muzikos temos, laikmečio egzistencinės problemos, postindustrinės populiariosios kultūros idėjos, schematizuotos roko muzikos kompozicijos („Geras vyrutis“ 2015 m., „Teenage politics“ 2017 m. Kompozicijose vyrauja postmoderniosios muzikos tematika, dainų siužetai dažnai papildomi poetiniais teksto intarpais. Nuo 2015 m. dalyvauja muzikos festivaliuose Lietuvoje; nuo 2015 m. surengė keletą solinių ir grupinių koncertų (Vilnius, Kaunas, Klaipėda. Aktyviai kuria ir rengia pasirodymus Lietuvos bei užsienio klausytojams.
Grupė Shooros dukra priklauso įrašų leidybos kompanijai Hail, Caesar
Priebalsis

Priebalsis – kalbos garsas, kurį tariant iškvepiamo oro srovė burnoje sutinka kliūčių. Priebalsiai daugelyje pasaulio kalbų sudaro žodžio esmę, o balsiai suteikia jiems harmoniją.

Pasaulio kalbos

Didžiausia priebalsių gausa pasižymi jau išnykusi ubychų kalba (80-81), kcho kalba turi 77 priebalsius. Beveik visos Australijos kalbos neturi pučiamųjų priebalsių, kinų kalboje nėra skardžiųjų garsų [b], [d] ir [ɡ]. Vis dėlto beveik visos pasaulio kalbos turi pučiamuosius garsus (dažniausiai [s]), lūpinį aproksimantą ([l]), bent vieną nazalinį priebalsį ([n]).
Vohino valsčius

Administracinis suskirstymas

Bezvola, Bojanuvka, Branica Suchovolska, Kuraševas, Suchovola, Lisiovulka, Osova, Ostruvkai, Planta, Švieržė, Vohinas, Vulka Zdunkuvka, Zbulituv Malai.
Drąsučių pagrindinė mokykla

Istorija

Drąsučių pagrindinė mokykla yra 4 km nuo Kuršėnų miesto, Drąsučių gyvenvietėje, kuri anksčiau vadinosi Kuršėnų geležinkelio stotis. Pirmoji lietuviška mokykla buvo įsteigta 1910 m. vietinės dvarininkės S. Laucevičienės dvare, daugiau kaip 1 km nuo dabartinės mokyklos. Pirmojo pasaulinio karo metais mokymas nebuvo sistemingas. 1924-1930 m. Kuršėnų valsčiaus vadovai samdė patalpas mokyklai pas gyventojus V. Jašinskį, M. Juodeikiną, A. Melenį. Bet gyvenvietė plėtėsi, mokinių skaičius didėjo, todėl mokytojai ir tėvai kreipėsi į Kuršėnų viršaitį, prašydami skirti lėšų pradinės mokyklos statybai.
1934 m. pavasarį Kuršėnų geležinkelio stoties gyvenvietėje pradėta statyti mokykla, o 1935 m. rugsėjį joje buvo švenčiamos įkurtuvės. Ši tipinė Kuršėnų geležinkelio stoties pradinė raudonų plytų mokykla buvo patogi mokytojams ir mokiniams. Pirmame aukšte buvo įrengtos trys klasės. Dvi klases skyrė judama siena, kurią nustūmus pasidarydavo 80 m² salė. Buvo įrengtas mokytojų kambarys, rūbinė, koridorius, o antrame aukšte - butai mokytojams. Mokykla tuo metu buvo vienintelė gyvenvietėje apšildoma židiniu.
Antrojo pasaulinio karo metu mokykla buvo tapusi karo ligonine, buvo išdaužyti mokyklos langai, durys, sudegintas kuras. Nuo 1945 m. mokykla pavadinta Kuršėnų miesto antrąja pradine mokykla, 1949 m. reorganizuota į Drąsučių septynmetę mokyklą, o nuo 1959 m. mokykloje pradėtas jaunimo vakarinis mokymas. 1962 m. Drąsučių septynmetė mokykla reorganizuota į aštuonmetę. Mokinių skaičius didėjo, todėl 1963 m. buvo suprojektuotas mokyklos priestatas. Jame 1964 m. atvėrė duris 8 erdvios klasės, mokytojų kambarys, kabinetas direktoriui ir pavaduotojui, pionierių kambarys.
1968 m. mokykloje įkurtas kraštotyros muziejus, jo įkūrėja istorijos mokytoja Janina Joniškienė, vėliau darbavosi mokytoja Ona Girinskienė. Mokyklai tapus dešimtmete dėl patalpų stokos, muziejų teko likviduoti, tačiau eksponatai paskirstyti į dalykinius kabinetus. Daugiausia eksponatų technologijų, istorijos, kabinetuose ir dalis bibliotekoje bei skaitykloje. 1987 m. mokykla tapo Drąsučių devynmete mokykla, 1993 m. Drąsučių pagrindine mokykla, o nuo 1999 m. Drąsučių pagrindinė mokykla su 10 klasių.
Vilma Martinkaitienė

Biografija

1984 m. baigė Kauno J. Aleksonio vidurinę mokyklą su sustiprinta matematikos programa. 1989 m. baigė Kauno politechnikos instituto Lengvosios pramonės fakultetą ir įgijo inžinierės specialybę.
1994–1995 m. UAB „Sabina“ referentė, 1995–1997 m. produkto vadybininkė. 1997–1999 m. UAB „Senukų prekybos centras“ vyriausioji vadybininkė. 1999–2000 m. UAB „Švenčionėlių vaisvandeniai“ komercijos direktorė, 2000–2004 m. generalinė direktorė.
UAB „Ateities ekologija“, kuri koordinuoja ir organizuoja šalies gamintojams ir importuotojams Vyriausybės nustatytų pakuočių atliekų tvarkymo užduočių vykdymą, steigėja, ėjo šios bendrovės valdybos pirmininkės pareigas. Nacionalinės gėrimų gamintojų asociacijos ir Lietuvos verslo darbdavių konfederacijos narė.
Nuo 2004 m. Darbo partijos narė. 2004–2008 m. Seimo narė.
Vyras Raimundas, dukra Paula.
Bulvikio ragas

Bulvikio ragas – Kuršių Nerijos iškyšulys į Kuršių marias tarp Nidos ir Preilos. Ties juo Kuršių Nerijos plotis siekia 3,8 km ir yra didžiausias visoje nerijoje. 1837–1910 m., prieš apželdinant didžiąsias kopas, ragas kasmet pailgėdavo vidutiniškai 7 metrais, tačiau dabar marių srovės ir bangos jį ardo.
Šalia rago 1967 m. įrengtas Nidos oro uostas.

Pavadinimo kilmė

Pavadinimą galbūt suteikė vikingai. Vietovės pavadinimas yra kildinamas iš skandinaviško bolja – „banga“, arba bol – „laužas“ + vik (labai dažnai sutinkamas Skandinavijos hidronimuose) – „įlanka“.  Taip pat yra neatmetama alternatyvi versija, jog pavadinimas kilo nuo kuršiškos pavardės Bulvikis.